**«Тәрбиеші-тәлім-тәрбиесімен бағалы»**

**Мұқышова Ақсұлу Барлыққызы**

**Шалқар қаласы ЖШС «Нұр-Бота» бөбекжай-балабақшасының әдіскері**

Тәрбиеші – жеке тұлғаны қалыптастырушы, тәлім – тәрбие өнегесінің бастаушысы, арманын қанаттандырушы тұлға, әрбір мемлекеттің өсіп өркендеуінің, бәсекеге қабілетті болуының ең басты ошағы тәрбиеші берген тәлім – тәрбие, білім. Сондықтан дамудың көкжиегінен көрінгісі келетін ел білім саласын алға қойып әрдайым жаңашыл, заманауи болуды мақсат ету керек. Қазіргі  уақытта  жаңартылған білім беру мазмұнына көшу барысында әрбір тәрбиеші озық тәжірибені терең талдаудан өткізіп өзіне тиімдісін таңдап іс – тәжірибесін толықтыруы керек деп ойлаймын. Жаңашыл тәрбиеші – бұл сауатты маман, бағдарламаны және әдістемелік шараларды анықтай алатын білімді адам. Бұл бала және оның  ата – анасымен тіл табыса білетін, қиын ситуациядан шыға білетін жақсы психолог. Бірлесіп еңбек етуде  ұжымдас жолдасына кез  – келген кезде көмек беруге даяр тұратын маман деп ойлаймын. Тәрбиешінің жұмысы күрделі де қызықты. Бала адамның бауыр еті. Өйткені бала пәк, тап – таза мөлдір бұлақтың бастауы, көзін ашып тұнығына қану үшін қаншама еңбек пен тер төгу керек. Балаларды ана тілінде әдемі сөйлету, олардың ой сезімдерін анық, еркін көркем жеткізе білуге үйрету танымдық қабілеттерін дамыту тәрбиешінің мақсаттарының бірі.

Міне тәрбиешілікте киелі маман иесі. «Өзгенің бақытын аялаған, өзінің уақытын аямаған» адам ғана тәрбиеші болары сөзсіз. Тәрбиеші болатын адам өзінің мінезін, жүріс тұрысын жөнге салып, балалар іс – әрекетін дұрыс ұйымдастыра білетін, арнаулы білім, білік, іскерлік дағдыны меңгерген, баламен еркін, жақын тарта сөйлесе білетін адам,өзінің көз қарасымен, ым – ишарасымен де өз ойын балаға жеткізіп, тиісті жерде қатал талап қоя алатын, кейде әзілдесіп тиісті жерде көңіл аудара алатын шебер тұлға .

Балалардың да мінез – құлықтары әртүрлі болады.. Қанша тырысқанмен тәрбиеге көнбейтіндері де кездеседі. Осыдан тәрбиешінің алға басуы оның шеберлігіне байланысты болады. Тәрбиешінің шеберлігі, бұл балалардың ыңғайын табудың жаңа жолдарын іздестіру, оларға ықпал ете білу.Балаларға тәрбиелік білімнің ықпалдылығы олармен көбінде дұрыс қарым – қатынас жасау. Бұл оңай емес басқалармен бірден ортақ тіл тауып, араласу қиын. Менің ойымша тәрбиешінің міндеті – тәрбиеленушілерді қоғамдық өмірде өз бетімен ізденуге дағдыландыру. Өмірге, болашаққа деген сенімдерін бекіту. Халық даналығында «Лашын Құсқа ауа қадірлі, жүйрік атқа дала қадірлі, ата – анаға бала қадірлі» дейді. Баланы өсіріп азамат етіп шығару үшін қаншама шыдамдылық, жауапкершілік, ізденіс, уақыт керек. Сондықтан кішкентай бүлдіршіндеріміздің қуанышын, ата – аналардың бақытты жүздерін көру – мен үшін бір ғанибет.

Ары қарай ұлт болашағы үшін күн демей, түн демей көз майын тауысқан, маңдай терін төккен «Нұр-Бота» бөбекжай балабақшасының тәрбиешілері жайлы сөз қозғамақпын.
 Үлгілі де, өнегелі білім ордаларының бірі – Шалқар қаласы «Нұр-Бота» бөбекжай балабақшасы бүгінгі таңда 200 баланы қанатының астына алып, білім атты биік шыңда қалықтауға баптауда. Тәрбиешілеріміз әр баланы өз баласындай көріп, әр үйдің бір-бір еркесінің әрқилы мінезі мен нәзік сезімін бағалап, оның бойына білімі мен рухани байытатын құнды қасиеттерді сіңіру арқылы өнегелі тәрбиеші дәрежесін көтеріп, сүйкімді шәкірт дәрежесін асыруда. Ұрпақ тәрбиесінде жауапты істі мойындарына арқалап жүрген тәрбиешілер балалармен түрлі жұмыстар жүргізеді. Таңның атысынан бөбектерімізбен тек қызықты ойындар ойнап қана қоймай, олардың әрқайсының ерке қылығына мән беріп, өнегелі тәрбие беруге үлкен жауапкершілікпен қарайтын тәрбиеші апайлардың жұмыс уақыты мерекелік күндері ұзара түседі. Бұл күндері күнделікті жұмыстан бөлек кешкілік уақытта мерекелік кештерге бөлмелерді әрлеу жұмыстарына білек сыбана кірісетін тәрбиешілердің, қарашаңырақтағы ана, келін, жар сынды қызметі шетке ысырылып қалады. Қазіргі таңда тәрбиеші мамандығы үлкен тәжірибиені талап етеді. Бұл балабақша ашылған сәтте ұжымына жас мамандар жинақталды. Ал, бүгінде сол жас мамандар шынығып, білікті мамандарға айналды. Балабақшамыз ашылған сәтте қызметкерлердің жұмыс тәжірбиесінің жоқтығы біраз қиындық тудырды. Бірақ, біз жұдырық болып жұмылып, әр нәрсені біріге шешуді үйрендік. Арада жыл ғана өтсе де қызметкерлердің баршасы білікті маман дәрежесіне жетті. Бүгінгі күні балабақшамыздың жеткен әр жетістігі ұйымшыл ұжымның арқасы деп білемін. Заман талабына сай әдістерді қолданып жүрген тәрбиешілеріміз балалардың жан-жақты жетілуіне, ой-санасын дамытуға өз септігін тигізуде. Елбасымыз ұсынған жаңашыл бағыт бойынша жас бөбектердің бойына алғашқы күндерден-ақ Отанға деген сүйіспеншілігін оятып, білімді де білікті маман болып өсуін балабақшадан бастап қолға алған. Осыған орай, балабақшамызда түрлі іс-шаралар өткізіледі. «Жаңа жыл», 8 наурыз «Халықаралық әйелдер күні», 22 наурыз «Ұлыстың ұлы күні», 1 мамыр «Бірлік күні», 7 мамыр «Ұландар күні», 9 мамыр «Жеңіс күні», 1 маусым «Балаларды қорғау күні» ойдағыдай атап өтілді. Ата-аналармен де түрлі жарыстар, спорттық сайыстар өткізілді.

Балабақшамыз ашылғаннан бергі бір жылдың ішінде жеткен жетістіктеріміз де аз емес.. «Тәуелсіз ел жастары» қоғамдық қорының «Ел жүрегі-Нұр-Сұлтан» атты республикалық сурет байқауында, «Төрт түлігім-ырысым» шығармашылық байқауында, «Мәңгілік ел жастары» қоғамдық қорының «Қазақтың қайсар ұлдары» атты республикалық байқауында, «Тарлан» шығармашылық орталығының «Мен жасаған ойыншық» атты республикалық байқауында, аудандық «Мен жұлдызбын» интеллектуалдық байқауында, «Bilge Agtobe» ақыл ойды дамыту орталығының «TANIM TOP» сайыстарында сынға түскен бөбектеріміз жүлделі орындарға ие болса, жетекшілері Алхыс хатпен марапатталды. Тәрбиешілеріміз ҚР Тұңғыш Президенті Елбасы қоры сыйлығының иегері, «Білім бұлағы» аталымының Qaztest.kz сайтында «Мектепке дейінгі тәрбие мен оқыту теориясы» бойынша республикалық олимпиадада жоғары нәтижелерді көрсетті. Тәрбиеші апайларымыздың мақалалары әдістемелік оқу құралдары мен халықаралық ғылыми-практикалық конференция кітаптарында жарық көрді.

«Ел есіңде бір жыл қалғың келсе - ас бер, он жыл қалғың келсе - ағаш отырғыз, ал мәңгі қалғың келсе - бала тәрбиеле» дейді дана халқымыз. Баланың ой - өрісін дамытуға, олардың қиялына қанат бітіріп, тіл байлықтарының молаюына біздің тәрбиешілердің сіңірер еңбегі орасан. Сондықтан да Сөзіміз – түзу, Еңсеміз – биік, Рухымыз – мықты болсын десек бірегей тәрбиеші мамандығын ұлықтай білейік. Ұрпағымыздың тамырына нәр беретін мамандық екендігін естен шығармайық.
Тәрбиешілеріміз кішіпейіл, мейірімді, шуақты, жаңашыл, тәжірибелі тәрбиеші болса— талай белестерді бағындырады деп  ойлаймын.